b'\n_START_ARTICLE_\nStorm\n_START_SECTION_\nBygningsskader i stormvejr\n_START_PARAGRAPH_\nI st\xc3\xa6rk bl\xc3\xa6st og storm er der is\xc3\xa6r risiko for skader p\xc3\xa5 tagkonstruktioner. Det drejer sig b\xc3\xa5de om brud p\xc3\xa5 tagd\xc3\xa6kningen, dvs. nedfaldende tagsten, og om totalskader, hvor hele taget bryder sammen._NEWLINE_Ved kraftig vind dannes et overtryk i vindsiden, og et undertryk i l\xc3\xa6siden. Disse to trykdannelser skal der tages hensyn til i tagets og gavlenes konstruktion._NEWLINE_Derudover vil trykforholdene inde i et loftrum under tagfladen v\xc3\xa6re afg\xc3\xb8rende. Hvis der her dannes et overtryk, er der risiko for, at taget l\xc3\xb8ftes fra huset eller tagplader spr\xc3\xa6nges v\xc3\xa6k. Derimod er et neutralt tryk eller ligefrem undertryk medvirkende til at beskytte taget._NEWLINE_En hensigtsm\xc3\xa6ssig trykudligning kan sikres ved at \xc3\xa5bne en luge/vindue i l\xc3\xa6siden af tagkonstruktionen, hvorved undertrykket udenfor udligner et eventuelt overtryk indenfor._NEWLINE_P\xc3\xa5 grund af de \xc3\xb8konomiske konsekvenser for husjere af stormskader p\xc3\xa5 tagkonstruktionen udbyder forsikringsselskaberne s\xc3\xa5kaldte stormskadeforsikringer.'